Tree positief op vandat jy jou oë in die oggend oopmaak. Moenie toelaat dat jou fisieke toestand vir jou voorskryf hoe jy moet voel nie. Verseker jouself telkens dat dit ‘n voorreg is om te kan lewe en wees dankbaar dat jy die uitdagings van ‘n nuwe dag kan aanvaar. Sê vir God: “Dankie, Vader, vir die skoonheid van hierdie nuwe dag en vir die voorreg om dit in u liefdevolle teenwoordigheid te kan leef!”
Wanneer jy die nuwe dag ingaan saam met die lewende Christus, sal jy definitief positief en kreatief wees. Benut al die geestelike genademiddels wat God tot jou beskikking stel om die kwaliteit van jou dag te verbeter. Sy krag is vir jou beskikbaar en Hy sal jou help om elke versoeking of verkeerde neiging te oorwin en so op sy pad te bly.